钦定古今图书集成/理学汇编/经籍典/第105卷 > 晋郭璞洞林 > 《易洞林》〈以下见说郛〉
## 钦定古今图书集成/理学汇编/经籍典/第105卷 > 晋郭璞洞林 > 《易洞林》〈以下见说郛〉

郭璞避难至新息，有人以茱萸令璞射之，璞曰：“子如
小铃含元珠，构支言之是茱萸。”

太子洗马荀子冀家中以龙铜魁作食欻鸣。李尤《羹
魁铭》曰：“羊羹不遍，驷马长驱。”

丞相从事中郎王文英家枕自作声。

曲阿令赵元瞻儿，字虎舒，从吾学卜，自求蓍作卦，见
吾有盛艾小陵龟，欲得之，不与。语之曰：“当作卦相为
致此物合自来。”后数日，果有一龟入厩。虎舒后见吾，
言：“偶有一物，试可占之，若得，当再拜，输一好角弓。”即
使作卦，曰：“案卦之，是为龟。”虎舒奉弓起，再拜。

郭璞为左尉，周恭卜云：“君坠马伤头。”尉后乘马行，黄
昏坂下有犊车触马，马惊，头打石上流血，殆死。
日为流珠青龙之俱。

有人以牛骨占事，呈示吉凶，无往不中。牛非含智之
物，骨有若此之效。

赵朔善占卦气，客有卜田者，得《履》之四，朔曰：“子归，当
有逸豚。”已而果然。